《学古三首赠胡承之归关中 其一》
明代·黄佐

翩翩双鸣雁，噭噭云中飞。娟娟蛾眉女，劄劄流黄机。

弃置不成匹，叹息减容辉。问女何所叹，良人怅有违。

万里遥相望，何由接音徽。蕙楼鉴素月，兰镫暧虚帏。

身非骖与服，安得同车归。河清尚可俟，会合何可希。

临岐奏此曲，泪下谁能挥。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。